
Περισσότεροι επισκέπτες μεν, λιγότερα έσοδα δε
Η ολοκλήρωση της τουριστικής περιόδου 2026 επιβάλλει έναν ουσιαστικό απολογισμό της τουριστικής πολιτικής της Περιφέρειας Ιονίων Νήσων. Έναν απολογισμό που δεν θα περιορίζεται στις συμμετοχές σε διεθνείς εκθέσεις, στις επαφές με τουριστικούς πράκτορες και στις επικοινωνιακές ανακοινώσεις, αλλά θα αποτυπώνει το πραγματικό κόστος, τα αποτελέσματα και το όφελος για τις τοπικές οικονομίες.
Τα στοιχεία του ΙΝΣΕΤΕ για το 2025 είναι ενδεικτικά: παρά την αύξηση των επισκέψεων στα Ιόνια Νησιά κατά 10%, οι τουριστικές εισπράξεις μειώθηκαν κατά 4,1%, ενώ η μέση δαπάνη ανά επίσκεψη υποχώρησε κατά 12,8%. Τα δεδομένα αυτά αναδεικνύουν την ανάγκη να αξιολογούμε όχι μόνο πόσους επισκέπτες προσελκύουμε, αλλά και τι πραγματικά αποκομίζουν τα νησιά μας από τον τουρισμό.
Η Περιφέρεια συμμετείχε το 2026 σε σειρά διεθνών τουριστικών εκθέσεων, μεταξύ άλλων στο Μιλάνο, στο Βελιγράδι, στο Μόναχο, στη Νάπολη, στο Παρίσι, στο Ρίμινι, στο Λονδίνο και σε πλειάδα υπερατλαντικών εκθέσεων. Δεν αρκεί όμως να ταξιδεύουν οι εκπρόσωποι της Περιφέρειας σε μακρινές αγορές και να επιστρέφουν με θετικές εντυπώσεις και γενικές αναφορές σε ενδιαφέρον. Ζητάμε να γνωρίζουμε τι απέδωσαν αυτές οι αποστολές στην πράξη: ποιες συνεργασίες εξασφαλίστηκαν, πόσες κρατήσεις δημιουργήθηκαν, ποια πρόσθετα έσοδα προέκυψαν και αν το δημόσιο χρήμα που δαπανήθηκε είχε μετρήσιμο αντίκρισμα για τα νησιά μας.
Με βάση τα παραπάνω, ερωτάται η Περιφερειακή Αρχή:
1. Οικονομικός απολογισμός τουριστικής προβολής
Ποιο είναι το συνολικό ποσό που δαπανήθηκε το 2026 για την τουριστική προβολή από την Περιφέρεια και το Περιφερειακό Ταμείο Ανάπτυξης Ιονίων Νήσων; Ζητάμε αναλυτική κατάσταση ανά έκθεση και δράση, με χωριστή καταγραφή των δαπανών για περίπτερα, αεροπορικά εισιτήρια, διαμονές, μετακινήσεις, αποζημιώσεις, έντυπο και ψηφιακό υλικό, διαφήμιση και παράλληλες εκδηλώσεις.
Να κατατεθούν οι σχετικές αποφάσεις, συμβάσεις, αναθέσεις, τιμολόγια και αποδεικτικά εξόφλησης, με αναφορά στους αναδόχους, στους ΑΔΑ και ΑΔΑΜ, διαχωρίζοντας τα εγκεκριμένα από τα πραγματικά καταβληθέντα ποσά.
2. Αποτελεσματικότητα των διεθνών εκθέσεων
Ποια είναι τα μετρήσιμα αποτελέσματα από τη συμμετοχή της Περιφέρειας στις εκθέσεις του 2026; Ποιες συγκεκριμένες συνεργασίες, συμφωνίες, νέες αεροπορικές συνδέσεις ή άλλες εμπορικές δεσμεύσεις προέκυψαν; Ειδικότερα, ποια ήταν τα απτά αποτελέσματα της συμμετοχής στη WTM του Λονδίνου για την τουριστική περίοδο του 2027;
3. Τουριστική ταυτότητα – «The Odyssey Islands»
Παρουσιάστηκε τελικά στη διεθνή έκθεση του Λονδίνου η πρωτοβουλία «The Odyssey Islands – Τα Νησιά της Οδύσσειας», όπως είχε ανακοινωθεί; Ποιος είναι ο ολοκληρωμένος σχεδιασμός, το κόστος, οι δράσεις που έχουν υλοποιηθεί και τα συγκεκριμένα αποτελέσματα αυτής της πρωτοβουλίας;
4. DMMO και στρατηγικός σχεδιασμός
Σε ποιο στάδιο βρίσκεται η πραγματική λειτουργία του DMMO «Ιόνια Ανάπτυξη»; Ποια είναι η στελέχωση, ο προϋπολογισμός και τα μέχρι σήμερα παραδοτέα του; Διαθέτει η Περιφέρεια ενιαίο στρατηγικό σχέδιο τουριστικής ανάπτυξης, με μετρήσιμους στόχους, αξιόπιστα δεδομένα ανά νησί και συγκεκριμένους δείκτες αξιολόγησης;
5. Ποιο τουριστικό μοντέλο επιδιώκουμε για τα Ιόνια Νησιά;
Πώς σχεδιάζει η Περιφέρεια να περιορίσει στο ελάχιστο δυνατό το μοντέλο «All Inclusive» και την εξάρτηση από τους μεγάλους οργανωμένους tour operators, ενισχύοντας την τοπική επιχειρηματικότητα και τη διάχυση του τουριστικού εισοδήματος; Ποια μέτρα προωθούνται για τη σύνδεση του τουρισμού με την τοπική παραγωγή, τη γαστρονομία, τον πολιτισμό και τις αυθεντικές εμπειρίες, καθώς και για την ενίσχυση των μικρότερων νησιών και την επιμήκυνση της τουριστικής περιόδου;
Τέλος, ζητάμε την παρουσίαση στο Περιφερειακό Συμβούλιο συνολικής αποτίμησης της τουριστικής περιόδου 2026, με SWOT και PESTEL Analysis και συγκεκριμένο σχέδιο δράσης για το 2027, με προτεραιότητες, χρονοδιάγραμμα, προϋπολογισμό και μετρήσιμους στόχους.
Η τουριστική προβολή δεν μπορεί να αποτελεί αυτοσκοπό ούτε να εξαντλείται σε εκθέσεις, περίπτερα και δημόσιες σχέσεις. Το δημόσιο χρήμα πρέπει να συνοδεύεται από μετρήσιμο αποτέλεσμα. Στόχος μας δεν μπορεί να είναι απλώς περισσότεροι επισκέπτες, αλλά ένας τουρισμός που δημιουργεί μεγαλύτερη προστιθέμενη αξία, στηρίζει τις τοπικές επιχειρήσεις και επιστρέφει ουσιαστικό όφελος στις κοινωνίες των Ιονίων Νήσων.

